Folketing
2010-05-20

Det er jo rørende at høre hr. Peter Christensen tale om, at alle skal betale. Alle medier har fuldstændig misforstået det her. Bankøkonomerne har misforstået det, alle dem, som har sagt, at det, der er kendsgerningen her, er, at af de penge, man vil skaffe ved at begrænse stigningen i overførselsindkomsterne og ved at udsætte nogle skattelettelser og sætte nogle skattefradrag i stå, vil over halvdelen blive skaffet direkte fra overførselsindkomsterne, altså fra pensionister, arbejdsløse, kontanthjælpsmodtagere og SU-modtagere. Og så skal de oven i købet også betale en del af de penge, som kommer ind via de skattefradrag, som så ikke bliver sat op. Så jeg vil godt spørge hr. Peter Christensen: Synes hr. Peter Christensen, det er udtryk for, at alle bærer de byrder, de bør bære, når de arbejdsløse, kontanthjælpsmodtagerne, de studerende og pensionisterne skal levere mere end halvdelen af betalingen?